बहुत ही कमाल के मतले के बाद का शेर उफ उफ बना है। क्‍या क्‍या कमाल के बिम्‍ब एक ही शेर में उतार लिये गये हैं। चांद चांदनी बादल जुल्‍फ नींद। किसी ने सच ही कहा है सच्‍ची कविता वह होती है जो आंखों के सामने तस्‍वीर खींच दे। और चूडि़यों की खन खन तथा पायलों की रुन झुन में घर में घूमती जिंदगी का शेर तो मानो एक पूरा का पूरा दृश्‍य है। आंखें बंद कीजिये और इस दृश्‍य का मज़ा लीजिये। गिरह भी बहुत ही सुंदर तरीके से लगाई गई है। यूँ तेरा अचानक ही घर मेरे चले आना, इस अचानक से जो खुशी मिलती है उसको बहुत खूब लिया है शेर में। वाह वाह वाह बहुत ही सुंदर ग़ज़ल।